Time Core All Messages Grade R A | Wordworks
Moedig jou kind aan om die storie saam met jou te vertel as hy wil. Wanneer jy klaar gelees het, vra jou kind van watter deel hy die meeste gehou het.
Jou kind leer hoe dit voel om 'n leser te wees wanneer hy 'n kans kry om deur die boek te blaai!
Gebruik die TIME-dobbelsteen om saam met jou kind te tel.
Elke oomblik is 'n leeroomblik vir 'n jong kind. Betrek jou kind wanneer jy die dobbelsteen maak en vou deur vir haar te verduidelik wat jy doen. Sy kan jou help deur gom te smeer op die flappe wat opmekaar geplak moet word, en dalk wil sy die kolletjies inkleur of versier.
Vra jou kind om die dobbelsteen te gooi en om te raak aan die kolletjies wat na bo wys. Help haar dan om te tel hoeveel kolletjies daar is. Jou kind leer nog van getalle en tel, so lei haar geduldig en moenie verwag dat sy alles reg gaan kry nie.
Raak aan elke kolletjie, tel hulle saam met jou kind en vra haar dan om iets fisies te doen soos om haar hande te klap, te spring, haar kop te knik of op die tafel te klop om te wys hoeveel kolletjies julle saam getel het. Drie kolletjies beteken byvoorbeeld drie klappe of drie spronge. Bestee net 'n paar minute aan hierdie aktiwiteit. Doen dit saam met jou kind en hou dit vrolik en prettig.
Video: Hoe om 'n dobbelsteen to maak
Jong kinders leer uit alles wat hulle om hulle sien en hoor. Dit is dus belangrik om hulle te help om hul vermoë om goed te kyk en te luister, te ontwikkel. Kyk- en luisterspeletjies bied kinders talle geleenthede om te oefen om te luister.
Wanneer kinders teken, besef hulle dat iets deur 'n prent op papier voorgestel kan word. Dit is 'n belangrike stap vir jong kinders. Kinders maak dalk eers net merke op die papier wanneer hulle begin teken. Dit is belangrik om kinders in hierdie fase aan te moedig en te ondersteun, en nie hul tekeninge te kritiseer of hulle te vra om dit te verbeter deur jou tekening na te boots nie.
Dit verg tyd en oefening in 'n veilige ruimte om 'n nuwe vaardigheid aan te leer. As ons vir kinders se foute lag of hulle in die verleentheid stel, sal hulle dalk nie dapper genoeg voel om weer te probeer nie.
Help jou kind om eers te dink wat hy wil teken en laat hom dan probeer. Hy maak dalk krabbels en merke om letters voor te stel, en dit is te verwagte. Jou kind se tekenvermoë sal met verloop van tyd verbeter. Prys hom dus gereeld en moedig hom aan op sy reis om 'n skrywer te word.
Kinders is mal daaroor as volwassenes saam met hulle aan 'n aktiwiteit deelneem. Gesels met jou kind oor sy tekeninge en skryfpogings. Vra baie vrae wat tot meer gesprekke kan lei. Dit sal jou kind se woordeskat uitbrei en hom ook trots laat voel op dít wat hy reeds bereik het.
Kinders moet oefen om goeie luisteraars te word. Met goeie luistervaardighede kan kinders verstaan waarvan iemand praat, hulle kan instruksies volg en hulle kan take voltooi. Goeie kyk- en luistervaardighede sal jou kind help om klaskamertake suksesvol te voltooi. 'n Belangrike vaardigheid wat jong kinders moet hê wanneer hulle leer lees en skryf, is om die verskille tussen klanke in woorde te kan hoor.
Speel die Alfabet-speletjie – 'n prettige manier waarop jou kind kan leer hoe die letters van die alfabet lyk en watter klank elke letter maak. Neem jou tyd, moenie haastig wees nie en geniet dit om saam met jou kind te leer.
Kinders is mal daarvoor om te teken! Moedig al jou kind se teken- en skryfpogings aan, want sy leer om te kommunikeer oor dít waaraan sy dink en hoe sy voel. Toon belangstelling, al lyk haar vroeë skryfpogings bloot soos krabbels op die bladsy, en gebruik hierdie geleenthede om met jou kind te gesels.
As jy met haar gesels oor wat sy teken en skryf, sal sy voel dat dít wat sy te sê het belangrik is en dat jy waarde daaraan heg. Dit sal haar selfvertroue laat ontwikkel sodat sy sal wil aanhou teken en skryf en sal haar voorberei op die vaardighede wat sy in haar skool- en huisomgewing moet gebruik. Fokus daarop om jou kind se selfvertroue te ontwikkel, en gebruik bemoedigende en positiewe taal wanneer jy oor haar teken- en skryfwerk praat.
Ondersteuning van die ontwikkeling van jou kind se geheuevaardighede is belangrik vir al die leer wat hy by die skool en die huis doen, en geheuespeletjies is 'n prettige manier om dit te doen. Neem beurte met jou kind om 'n geheuespeletjie uit te dink en kyk hoe hy dit geniet wanneer jy saamspeel. Onthou om te speel vir die pret, eerder as om te wen.
Het jy geweet die brein is 'n spier wat net soos enige ander spier gereelde oefening moet kry om gesond en sterk te bly? Wanneer kinders geleer word om oplettend te wees, leer hulle 'n waardevolle lewensvaardigheid aan, en dit ontwikkel hul geheuevaardighede.
Julle kan informele geheuespeletjies tydens jul daaglikse take speel. Vra jou kind om goed rond te kyk wanneer julle ná skool huis toe stap. Wys 'n paar spesifieke dinge uit terwyl julle stap.
Vra jou kind wanneer julle by die huis kom, "Kan jy onthou watter kleur die kar was wat verby ons gery het?", "Ons het verby tannie Mina se huis gestap. Watter kleur is tannie Mina se huis?" en "Het ons oor 'n pad gestap om by die huis te kom?"
Jong kinders leer uit alles wat hulle om hulle sien en hoor, en daarom is dit belangrik om hulle te help om hul vermoë te ontwikkel om goed te kyk en te luister. Met goeie luistervaardighede kan kinders verstaan waarvan iemand praat, instruksies volg en take voltooi.
Het jy geweet dat kinders makliker leer lees en skryf as hulle verstaan dat die woorde wat ons praat uit verskillende klanke bestaan? Om die verskille tussen klanke in woorde te kan hoor, is 'n belangrike vaardigheid vir jong kinders wanneer hulle leer lees en skryf. Kinders sal eerste die beginklanke in woorde kan hoor.
Dit gee hulle 'n leidraad oor wat die res van die woord kan wees. As daar prente van die woord is, sal hulle dit as verdere leidrade gebruik om uit te werk wat die woord is. Dit is belangrik om die klanke van die letters te gebruik, byvoorbeeld 'a' soos in appel of 'b' soos in blom.
Kinders leer die beste wanneer hulle speel en pret het.
Jou kind leer baie dinge wanneer hy bewegingspeletjies speel. Sy klein en groot spiere raak sterker wanneer hy nuwe woorde en aksies leer. Hy leer ook om te luister en instruksies te volg en om te wag en beurte te neem.
Speel help jou kind ook om kreatief te wees en sy verbeelding te gebruik. Gee jou kind talle geleenthede om alleen en met ander te speel. Hy kan binne en buite speel, en dit kan vryspel wees of spel waarin hy eenvoudige reëls en instruksies volg.
Luister saam na die storie, Sisanda se geskenk.
Luister saam na die storie 'Boo, die sporthond'.
Met TIME-aktiwiteite wat tuis gedoen word, oefen jou kind vaardighede wat hy by die skool geleer het. Moedig jou kind aan terwyl hy werk wanneer hy vordering maak en moenie te veel op sy foute wys of hom reghelp nie. Sê dinge soos, "Jy het hard probeer," "Mooi gedoen!" of "Probeer nog een keer – jy gaan dit regkry!"
As jou kind regtig met iets sukkel, laat sy onderwyser weet wat jy by die huis opmerk. Die onderwyser sal dit waardeer dat jy tyd met jou kind deurbring en sal hom help as hy verdere ondersteuning benodig.
Die trapklip-speletjie help kinders om die vorm van 'n letter te pas by die klank wat die letter maak.
Kyk na die video van 'n seuntjie wat probeer om sy eie woorde te skryf. Hy is selfversekerd en wil sy gedagtes op papier uitdruk. Hy weet hoe party letters lyk en dat elke letter sy eie klank het. Hy moet nog letters leer, maar hy is besig om 'n skrywer te word!